E staan vir Engeltjies (my alfabet van vreugdes) | Tannie Frannie
E staan vir Engeltjies (my alfabet van vreugdes)
Dis net bygeloof, ek weet, maar in my oumahart bewaar ek 'n prentjie van 'n spannetjie engeltjies wat soggens aantree om hulle orders te kry vir die dag se uitputtende beskerming van 'n kleutertjie.
Die een engeltjie keer vir die hoeke van kaste en tafels, net mooi op die verkeerde hoogte, wat so maklik 'n kindjie se koppie tref. Hoevele kere het ek al gesien hoe word daardie hoek met 'n haarbreedte gemis!
Dan is daar die arme klompie – want hier is net een nie genoeg nie – wat by klimrame en glyplanke wag staan. Hulle moet keer vir die vale: dat die waaghalsige outjie wat daar teen 'n gevaarlike touleer uitklim, wel sy been oor die laaste sport gehys gaan kry om triomfantlik op die hemelhoë houtplatform te staan; dat die kleintjies nie teen mekaar vashardloop nie; dat die een outjie wat van voor af teen die glyplank uitklim nie agteroor duiwel nie; dat 'n rokkie nie aan die sykant van die glyplank vashaak sodat die ou dogtertjie hulpeloos tussen hemel en aarde daar bly hang nie.
Hulle kommandant is die een wat oor die swaaie waghou, want dit is 'n ernstige en ingewikkelde taak. En ('skuus Lou) die diensbeurt by die rondomtalie is 'n beurt wat al wat 'n engeltjie is, probeer vermy.
In my mitologie is daar verkeersengeltjies; sandengeltjies wat kinderogies beskerm; waterengeltjies wat waak oor riviere en mere en swembaddens en die see; vuurengeltjies wat langs braaivleisvure wagstaan; plastiekengeltjies wat keer vir verstik; mes- en skêr- en vurk- en naald- en ketel- en strykyster- en stoofplaat- en boom- en klip- en duwweltjie-engeltjies.
Saans as die kleintjie gaan slaap, sug die spannetjie van verligting dat nog 'n dagtaak veilig afgehandel is.
So wou ek 'n ligsinnige storietjie rondom die letter E weef – toe ruk Kameel se vertelling van gister my hart stukkend en ek besef: daar is nie sulke engeltjies nie, daar is net die onverstaanbare misterie van lewe…en dood…
13 thoughts on "E staan vir Engeltjies (my alfabet van vreugdes)"
April 5, 2019 om 2:48 nm
Ek hou van Engel Gabriël. Hy stuur ook in my wêreld klein nefie en niggie engele om al my geliefdes te bewaar.💖
April 5, 2019 om 3:03 nm
Engeltjies… Ek hoop hulle is yslik groot, Frannie, want my kleinstes kan net so rof raak. En dan, ja, dan lees ons by Kameel…
April 5, 2019 om 4:00 nm
Ek glo aan "guardian angels" wat oor ons toesig hou – daar moet wees want ons het almal daardie 'close shaves' gehad met die lewe en is nog hier om die stories te vertel.
April 5, 2019 om 6:33 nm
En daar is regtig 'n God wat waghou, wat Sy engele opdrag gee om ons te beskerm.
April 5, 2019 om 10:29 nm
Ek sien die hardwerkende engeltjies daagliks by die naskool. Dit is asof hul die kleintjies net daardie klein stukkie verder van die gevaar wegstuur. Ons het twee fietse gekry waarop die kinders beurte maak. Een oggend besluit twee dogtertjies om voluit teen mekaar te bots. Op einde was daar net n knie nerf-af en n ander een goed gekneus. KOn regtig erg gewees het! Die outjies het elkeen hul ebgeltjies wat na hul kyk.
April 6, 2019 om 6:10 vm
So word miljoene kindertjies groot, sonder dat hulle iets oorkom. Pragtig geskryf, Frannie!
April 6, 2019 om 10:59 vm
Ek glo verseker aan die engele om ons in opdrag van 'n Vader wat na elkeen van ons omsien, Hy sê dan in sy woord dat hy ken elke haar op ons hoof.
April 6, 2019 om 1:35 nm
Dis spesiale engele wat kindertjies oppas. Hulle werk oortyd glo ek. Pragtig geskryf tannie
April 6, 2019 om 7:21 nm
Daar is ook 'n engeltjie wat ouma se hart vashou en so nou en dan, wanneer daardie hart wil gaan staan oor al die gevare, doen hy gou-gou 'n bietjie CPR.
April 6, 2019 om 8:07 nm
😀 Ai, Hester, jy maak my lewe prettig!
April 9, 2019 om 6:13 vm
Pragtig geskryf Frannie. Daar is definitief engele wat waghou. Ek sê altyd die feit dat enige kind grootword is net Godsgenade. Die gevare is legio.